CELEX: 62016TN0610
Language: el
Date: 2017-05-16 00:00:00
Title: Υπόθεση T-610/16: Προσφυγή της 16ης Μαΐου 2017 — PC κατά EASO

14.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/25
            
         Προσφυγή της 16ης Μαΐου 2017 — PC κατά EASO
   (Υπόθεση T-610/16)
   (2017/C 269/37)
   Γλώσσα διαδικασίας: η φινλανδική
   
      Διάδικοι
   
   
      Προσφεύγουσα: PC (εκπρόσωπος: Lauri Railas, δικηγόρος)
   
      Καθής: Ευρωπαϊκή Υπηρεσία Υποστήριξης για το Άσυλο (EASO)
   
      Αιτήματα
   
   Η προσφεύγουσα ζητεί από το Γενικό Δικαστήριο,
   
               —
            
            
               να ακυρώσει την έκθεση αρνητικής αξιολογήσεως της δοκιμαστικής περιόδου υπηρεσίας και να υποχρεωθεί η EASO να καταρτίσει νέα έκθεση αξιολογήσεως για την προσφεύγουσα, εγκρίνοντας την τοποθέτησή της στην επίμαχη θέση·
            
         
               —
            
            
               να εξαφανίσει την απόφαση EASO/ED/2015/358·
            
         
               —
            
            
               να αναγνωρίσει ότι στην απόλυση της προσφεύγουσας δεν συμμετείχε η εντεταλμένη αρχή για τη σύναψη συμβάσεων προσλήψεως προσωπικού·
            
         
               —
            
            
               να εξαφανίσει την απόφαση EASO/HR/2015/607, με την οποία λύθηκε η σχέση εργασίας της προσφεύγουσας στη λήξη της δοκιμαστικής περιόδου υπηρεσίας, ούτως ώστε η σχέση εργασίας της να συνεχίζεται αδιάλειπτα από την 1η Μαρτίου 2015 έως την 28η Φεβρουαρίου 2020 (τελευταία ημέρα της σχέσεως εργασίας κατά τη σύμβαση)·
            
         
               —
            
            
               να υποχρεωθεί η EASO, εφόσον δεν δύναται να αποκαταστήσει τη σχέση εργασίας της προσφεύγουσας, να αποκαταστήσει τη ζημία που αυτή υπέστη ως συνέπεια της παράνομης αποφάσεως της EASO και να της καταβάλει ως αποζημίωση μισθούς, επιδόματα και εργοδοτικές συνταξιοδοτικές εισφορές για το διάστημα από την 1η Δεκεμβρίου 2015 έως 28η Φεβρουαρίου 2020·
            
         
               —
            
            
               να υποχρεωθεί η EASO, εφόσον δύναται να αποκαταστήσει τη σχέση εργασίας της προσφεύγουσας, να της καταβάλει ως αποζημίωση μισθούς, επιδόματα και εργοδοτικές συνταξιοδοτικές εισφορές από την 1η Δεκεμβρίου 2015 και έως τον χρόνο αποκαταστάσεως της σχέσεως εργασίας της, διάστημα κατά το οποίο δεν απασχολείτο στη θέση της·
            
         
               —
            
            
               να υποχρεωθεί η EASO να καταβάλει στην προσφεύγουσα, συμφώνως προς την υπόθεση F-113/13, σκέψη 5, έναν μηνιαίο μισθό και εργοδοτικές συνταξιοδοτικές εισφορές καθώς και
            
         
               —
            
            
               να καταδικαστεί η EASO στα δικαστικά έξοδα της προσφεύγουσας.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει επτά λόγους.
   
               1.
            
            
               Ο αξιολογητής της δοκιμαστικής περιόδου υπηρεσίας προέβη σε κατάχρηση της διακριτικής του ευχέρειας καταρτίζοντας έκθεση αρνητικής αξιολογήσεως της δοκιμαστικής περιόδου υπηρεσίας και άσκησε, κατά τρόπο απαράδεκτο, δημόσια κριτική στην προσφεύγουσα. Η EASO διαπίστωσε, άνευ οιασδήποτε παραπομπής στην νομολογία ή σε άλλες πηγές δικαίου, ότι (κάθε) «αξιολογητής διαθέτει ευρύτατη διακριτική ευχέρεια κατά την αξιολόγηση της εργασίας των προσώπων για τα οποία καλείται να εκπονήσει έκθεση, καθότι η εν λόγω έκθεση αξιολογήσεως αποτυπώνει την ελευθέρως εκφρασμένη άποψη του αξιολογητή».
            
         
               2.
            
            
               Κατά τη σύνταξη της εκθέσεως αξιολογήσεως της δοκιμαστικής περιόδου υπηρεσίας, η EASO παραβίασε τη βασική αρχή της δέουσας εκτιμήσεως. Η έκθεση αξιολογήσεως της δοκιμαστικής περιόδου υπηρεσίας, στην οποία στηρίζεται η απόφαση απολύσεως, εκδόθηκε χωρίς να ληφθούν υπόψη τα «γεγονότα, ως είχαν» κατά παράβαση του κανονισμού υπηρεσιακής καταστάσεως των υπαλλήλων της ΕΕ ή των οδηγιών της EASO σχετικά με την αξιολόγηση του προσωπικού κατά τη δοκιμαστική περίοδο υπηρεσίας και χωρίς να ληφθούν υπόψη οι γραπτές παρατηρήσεις της προσφεύγουσας επί της εκθέσεως αξιολογήσεως της δοκιμαστικής περιόδου υπηρεσίας.
            
         
               3.
            
            
               Η EASO παραβίασε την αρχή της ίσης μεταχειρίσεως και προέβη σε εσφαλμένη ερμηνεία των διατάξεων του Χάρτη των Θεμελιωδών Δικαιωμάτων της Ευρωπαϊκής Ένωσης, καθότι τις εφάρμοσε σε βάρος της προσφεύγουσας.
            
         
               4.
            
            
               Η EASO προέβη σε κατάχρηση της διακριτικής της ευχέρειας υπογράφοντας το δημόσιο έγγραφο της Ευρωπαϊκής Ένωσης EASO/ED/2015/358 (εκχώρηση αρμοδιοτήτων), το οποίο, ελλείψει εκτελεστικών διατάξεων του διοικητικού συμβουλίου της EASO, είναι παράνομο, εμπεριέχει σαφή σύγκρουση συμφερόντων και φέρει λανθασμένη ημερομηνία.
            
         
               5.
            
            
               Η EASO χρησιμοποίησε, κατά την αξιολόγηση της δοκιμαστικής περιόδου υπηρεσίας και στο πλαίσιο της περαιτέρω διαδικασίας, το υπ’ αριθ. EASO/ED/2015/358 έγγραφο, το οποίο ήταν προχρονολογημένο.
            
         
               6.
            
            
               Η EASO παραβίαζε καθ’ όλη τη διάρκεια της διαδικασίας αξιολογήσεως της δοκιμαστικής περιόδου υπηρεσίας τους εφαρμοστέους στη διαδικασία αξιολογήσεως διαδικαστικούς κανόνες, τους κανόνες περί διοικητικής έρευνας καθώς και τα δικαιώματα υπερασπίσεως της προσφεύγουσας. Κατά την άποψη της προσφεύγουσας, η απόφαση επί της αξιολογήσεως της δοκιμαστικής περιόδου υπηρεσίας θα μπορούσε να είναι η αντίθετη, ήτοι θετική, εάν η EASO δεν είχε παραβεί τον κανονισμό υπηρεσιακής καταστάσεως των υπαλλήλων της ΕΕ και τις οδηγίες της EASO σχετικά με την αξιολόγηση του προσωπικού κατά τη δοκιμαστική περίοδο υπηρεσίας.
            
         
               7.
            
            
               Η προσφεύγουσα έχει αντιτείνει επιχειρήματα ικανά να θέσουν υπό αμφισβήτηση τη νομιμότητα της αποφάσεως απολύσεως. Η απόφαση της EASO να λύσει τη σύμβαση εργασίας της προσφεύγουσας στηρίζεται σε εσφαλμένο σκεπτικό και σε πλημμέλειες της EASO στο πλαίσιο της διαδικασίας αξιολογήσεως για τη δοκιμαστική περίοδο υπηρεσίας, περιλαμβανομένων τόσο του παράνομου ορισμού του συντάκτη της αποφάσεως απολύσεως, της απουσίας επαγγελματισμού εκ μέρους αυτού σε θέματα που αφορούν το προσωπικό και ελλιπούς γνώσεώς του περί των πράξεων αξιολογήσεως για τη δοκιμαστική περίοδο υπηρεσίας, όσο και των σφαλμάτων κατά την αξιολόγηση της δοκιμαστικής περιόδου υπηρεσίας και των αιτιάσεων και παρατηρήσεων που διατύπωσε η προσφεύγουσα.